b"\n_START_ARTICLE_\nHannibal Lecter\n_START_PARAGRAPH_\nDr. Hannibal Lecter er en fiktiv person skapt av forfatteren Thomas Harris. Han opptrer i b\xc3\xb8kene Den r\xc3\xb8de drage, Nattsvermeren, Hannibal og Hannibal Rising samt filmatiseringen av disse.  Han dukker f\xc3\xb8rst opp i boken Den r\xc3\xb8de drage der han viser seg som en briljant psykiater, men likefullt som en brutal kannibalistisk seriemorder. Han viser trekk av sosiopati, men p\xc3\xa5 grunn av sin h\xc3\xb8ye intelligens fungerer ingen av de kjente pr\xc3\xb8vene p\xc3\xa5 ham. Til tross for at han er kjent i medisinske kretser for sin intelligens, er han mest kjent blant menigmann som Kannibalen Hannibal (Hannibal the Cannibal). Han ble fremstilt av Brian Cox i filmen Manhunter, basert p\xc3\xa5 romanen Den r\xc3\xb8de drage, men han er trolig best kjent fra filmene Den r\xc3\xb8de drage, Nattsvermeren og Hannibal der han fremstilles av Sir Anthony Hopkins. I den siste filmen, Hannibal Rising, blir en ung Lecter fremstilt av den franske skuespilleren Gaspard Ulliel. Det amerikanske filminstituttet k\xc3\xa5ret Hannibal Lecter (fremstilt av Hopkins) til den mest skremmende filmfiguren noensinne._NEWLINE_I 2011 begynte TV-kanalen NBC produksjonen av serien Hannibal. Mads Mikkelsen fikk rollen som Hannibal Lecter, og ble dermed den fjerde skuespilleren som fremstiller Lecter.\n_START_SECTION_\nOpphav\n_START_PARAGRAPH_\nLecter ble f\xc3\xb8dt i Litauen i 1933 av en familie som blir fremstilt som aristokratiske og rike. Hans far er bare kjent som greve Lecter, og var etterkommer av krigsherren \xc2\xabHannibal den bistre\xc2\xbb som beseiret Den tyske orden i slaget ved Tannenberg i 1410. Hans mor, Simonetta Sforza, er etterkommer av b\xc3\xa5de Visconti-familien og Sforza-familien som var herskere av Milano i 250 \xc3\xa5r under renessansen. I romanen Hannibal blir det ogs\xc3\xa5 nevnt at han kan v\xc3\xa6re en fjern slektning av kunstneren Balthus, en mulighet han selv unders\xc3\xb8ker uten resultat.\n_START_SECTION_\nBarndom\n_START_PARAGRAPH_\nLecters barndom blir f\xc3\xb8rst omtalt i romanen Hannibal, der s\xc3\xb8steren Mischa Lecter blir introdusert samtidig som deler av hans barndomshistorie blir kjent. Men det er i romanen Hannibal Rising hele historien blir presentert. _NEWLINE_Under oppveksten utviklet han et tett og kj\xc3\xa6rlig b\xc3\xa5nd med sin lilles\xc3\xb8ster, som han beskyttet og tok vare p\xc3\xa5. Under andre verdenskrig flyktet familien fra slottet sitt og tok tilflukt i en jakthytte i skogen for \xc3\xa5 unng\xc3\xa5 Hitlers blitzkrieg under Operasjon Barbarossa. Der bodde de i tre \xc3\xa5r frem til krigens slutt. Like f\xc3\xb8r tyskernes tilbaketrekning ble hans mor og far, hans j\xc3\xb8diske privatl\xc3\xa6rer, og familiens tjenere drept av et tysk jagerfly som bombet en sovjetisk stridsvogn som stod utenfor jakthytten. Bare Lecter og s\xc3\xb8steren overlevde. Hytten ble s\xc3\xa5 okkupert av Totenkopfere, tidligere nazivennlige litauere som n\xc3\xa5 plyndret alt de kom over. Lederen for denne gruppen var Vladis Grutas. De tok Lecter og hans s\xc3\xb8ster til fange og spiste senere Mischa i mangel p\xc3\xa5 mat. Dette traumatiserte Lecter s\xc3\xa6rdeles mye og han opplevde hukommelsestap og ble stum. _NEWLINE_Mischas d\xc3\xb8d forf\xc3\xb8lger Lecter resten av livet, og i Hannibal forklarer Lecter at det \xc3\xb8dela hans tro p\xc3\xa5 Gud og en reell rettferdighet i verden. Etter at krigsforbryterne flyktet og forlot Lecter, vandret han uten m\xc3\xa5l og mening rundt omkring i skogen f\xc3\xb8r han ble funnet av sovjetiske styrker. Han ble tatt med til sin families tidligere slott som n\xc3\xa5 hadde blitt gjort om til et barnehjem. Krigen ga mange varige inntrykk p\xc3\xa5 barn og mange av dem ble b\xc3\xb8ller. Under sin tid p\xc3\xa5 barnehjemmet angrep og alvorlig skadet han barn, men bare de som mobbet eller skadet andre barn som var mindre enn dem selv. Han hentet frem det vage minnet om Vladis Grutas for \xc3\xa5 fremkalle raseriet til \xc3\xa5 angripe og skade de andre. Han var veloppdragen rundt de mindre barna og lot dem ofte gj\xc3\xb8re narr av ham og gav dem godteri som var mangelvare. I Den r\xc3\xb8de drage beskriver Harris at Lecter var voldelig mot dyr, men i Hannibal Rising blir ikke dette nevnt. Snarere tvert imot, han viser tegn til hengivenhet for hesten sin og svanene som bor p\xc3\xa5 tomten til Lecter.\n_START_SECTION_\nDragning mot mord\n_START_PARAGRAPH_\nDa Lecter var 13 \xc3\xa5r, fant hans onkel, den nye greve Robert Lecter, ham p\xc3\xa5 barnhjemmet. Robert Lecter tar ham med til sitt hjem i Frankrike. Lecter fikk et n\xc3\xa6rt vennskap med Robert Lecters kone Lady Murasaki som han forelsket seg i. Han ble utdannet i sin onkels hjem i Essonne, og ble oppmuntret til \xc3\xa5 male kunst, mens tanten l\xc3\xa6rte ham om japansk kultur. Fortsatt stum og traumatisert etter sin s\xc3\xb8sters d\xc3\xb8d begynte han \xc3\xa5 bes\xc3\xb8ke en psykiater, Dr. Rufin. Og det er i denne perioden han begynte \xc3\xa5 snakke igjen, mye takket v\xc3\xa6re Murasaki. I samme periode angrep han en lokal slakter, Paul Momund, som slengte slibrige bemerkninger til hans tante mens de var p\xc3\xa5 et marked. _NEWLINE_Robert Lecter d\xc3\xb8de kort tid senere i en konfrontasjon med samme mann. En rasende Lecter begikk s\xc3\xa5 sitt f\xc3\xb8rste mord, der han drepte Momund med en katana som tilh\xc3\xb8rte hans tantes forfedre Date Masamune. Han halshogde Momund og skar ut deler av hans kinn som han tilberedte og spiste. Dette gjorde han etter r\xc3\xa5d han hadde mottatt fra husets kokk mens de tilberedte fisk sammen. Dette mordet fanget oppmerksomheten til politiinspekt\xc3\xb8r Pascal Popil. Under avh\xc3\xb8ret av Lecter benyttet Popil seg av alle sine ferdigheter for \xc3\xa5 f\xc3\xa5 Lecter til \xc3\xa5 tilst\xc3\xa5, men fikk ingenting ut av den unge gutten. Lecter bestod ogs\xc3\xa5 en polygraftest. Etter Robert Lecters d\xc3\xb8d flyttet Murasaki til Paris der Lecter gikk p\xc3\xa5 pensjonatskole. Popil som var fascinert av b\xc3\xa5de Lecter og Murasaki, beholdt n\xc3\xa6r kontakt med dem begge. Lecter avla en tidlig eksamen p\xc3\xa5 lyc\xc3\xa9e (tilsvarende norsk videreg\xc3\xa5ende skole) med utmerkede resultater og ble den yngste personen noensinne til \xc3\xa5 begynne p\xc3\xa5 legestudiet i Frankrike._NEWLINE_Etter at han fant et av sin fars malerier til salgs i Paris, kom han p\xc3\xa5 sporet av krigsforbryterne som hadde holdt ham fanget i Litauen. I 1951 reiste han tilbake til Litauen og hytten der hans s\xc3\xb8ster ble drept. En av de som drepte og spiste hans s\xc3\xb8ster, Enrikas Dortlich, ankom hytten p\xc3\xa5 samme tidspunkt, med den hensikt \xc3\xa5 drepe Lecter. Dortlich tjenestegjorde n\xc3\xa5 i grensepolitiet i Sovjetunionen og hadde derfor merket seg Lecters ankomst. Lecter overrasket imidlertid Dortlich og drepte ham i stedet, ogs\xc3\xa5 denne gangen ved halshogging. Igjen spiste Lecter deler av offerets kinn. Dortlichs d\xc3\xb8d gjorde da resten av gruppen oppmerksom p\xc3\xa5 Lecter. Gruntas sendte et annet medlem av gruppen, Zigmas Milko, for \xc3\xa5 drepe Lecter. Milko angrep Lecter p\xc3\xa5 skolen i Paris, men ble selv drept ved at Lecter druknet ham i formaldehyd. B\xc3\xa5de Murasaki og Popil frar\xc3\xa5det Lecter \xc3\xa5 jakte p\xc3\xa5 resten av gruppen, men han stoppet ikke._NEWLINE_Under et m\xc3\xb8te med Murasaki hadde Lecter nesten samleie med henne, men trakk seg i det siste og sa til henne at han hadde avlagt et l\xc3\xb8fte til Mischa. Han dro s\xc3\xa5 for \xc3\xa5 drepe Gruntas i hans eget hjem, men Gruntas ble reddet av sine livvakter. Gruntas kidnappet s\xc3\xa5 Murasaki og holdt henne fanget for \xc3\xa5 lokke Lecter til seg p\xc3\xa5 sin elveb\xc3\xa5t. Lecter tok med seg Murasakis tant\xc5\x8der og angrep Gruntas i en siste konfrontasjon. Under denne konfrontasjonen p\xc3\xa5stod Gruntas at de hadde matet Lecter med hans s\xc3\xb8ster, da han var n\xc3\xa6r besvimt. Fra seg av sinne drepte Lecter Gruntas ved \xc3\xa5 skj\xc3\xa6re inn s\xc3\xb8sterens initialer p\xc3\xa5 Grunats' kropp om og om igjen. Murasaki ble sv\xc3\xa6rt bekymret og forstyrret over Lecters oppf\xc3\xb8rsel og forlot ham, til tross for at han sa at han elsket henne._NEWLINE_Popil arresterte Lecter for mordene han hadde beg\xc3\xa5tt, men det fantes f\xc3\xa5 bevis og det faktum at de drepte uten tvil var krigsforbrytere, gjorde at han ble l\xc3\xb8slatt. F\xc3\xb8r han ble l\xc3\xb8slatt, bes\xc3\xb8kte Murasaki ham en gang i fengslet. Under dette bes\xc3\xb8ket ble Murasaki klar over hvor f\xc3\xb8lelsesl\xc3\xb8s Lecter hadde blitt og forlot ham for alltid. Etter at han ble l\xc3\xb8slatt dro Lecter til USA og Baltimore for \xc3\xa5 studere etter \xc3\xa5 ha f\xc3\xa5tt anbefalinger fra Dr. Dumas og overlegen for politiets rettsmedisinske avdeling. Like f\xc3\xb8r han ankom USA drepte han den siste av gruppen, Bronys Grentz, mens han var p\xc3\xa5 ferie i Montreal. Harris skriver at Lecter ikke lenger f\xc3\xb8ler raseri, men at Lecter er p\xc3\xa5 ferie og dreper av forlystelse.\n_START_SECTION_\nAmerika\n_START_PARAGRAPH_\nLecters anbefalinger og karakterer gj\xc3\xb8r at han f\xc3\xa5r turnustid ved Johns Hopkins Hospital hvor han blir uteksaminert i medisin. Han sl\xc3\xa5r seg etter hvert ogs\xc3\xa5 ned i Baltimore. Han etablerte en psykiatrisk praksis i byen p\xc3\xa5 1970-tallet og ble en ledende skikkelse i Baltimores sosietetskrets. Han finansierer sin livsstil ved \xc3\xa5 overtale sine pasienter til \xc3\xa5 etterlate ham penger i testamentene sine. Han ble verdenskjent som en briljant klinisk psykiater, men han hadde lite til overs for psykologi. Han sa senere at han ikke engang vurderte det som vitenskap og avfeide det som barnslig. Han kommenterte at psykologiske avdelinger var fulle av \xc2\xabradioamat\xc3\xb8rer og utilstrekkelige personligheter\xc2\xbb._NEWLINE_Lecter drepte minst ni personer f\xc3\xb8r han ble arrestert av Will Graham. Kun tre av hans ofre overlevde, Will Graham inkludert. Et annet av ofrene var Mason Verger som har en viktig rolle i Hannibal. Bare to av hans ofre f\xc3\xb8r hans fangenskap er kjent ved navn, Benjamin Raspail som d\xc3\xb8r og Verger som overlever. Verger er eier av et stort kj\xc3\xb8ttprodusentkonsern og en tidligere pasient av Lecter. Verger ble henvist av retten til Lecter etter at han ble d\xc3\xb8mt for seksuelt overgrep mot barn og for grov voldtekt av sin egen s\xc3\xb8ster Margot Verger. Mason Verger inviterte Lecter til hans hjem i Owings Mills, Maryland hvorp\xc3\xa5 Lecter dopet ham ned og foreslo at Verger skulle skj\xc3\xa6re av sitt eget ansikt med biter av et knust speil. Og igjen etter Lecters forslag, f\xc3\xb4rer han sitt ansikt til sine dobermann-hunder som ogs\xc3\xa5 spiser hans nese. Lecter knakk s\xc3\xa5 Vergers nakke og etterlot ham for \xc3\xa5 d\xc3\xb8. Hundene ble senere drept og pumpet for \xc3\xa5 gjenfinne deler av Vergers ansikt. Hans ansikt ble sterkt deformert og han kunne ikke leve uten hjelp fra maskiner som holdt ham i live. _NEWLINE_Benjamin Raspail var det siste kjente offeret av Lecter i den s\xc3\xa5kalte Chesapeake-ripper perioden. Da hans identitet fortsatt var ukjent fikk han tilnavnet Chesapeake-ripper av media. Raspail var en fl\xc3\xb8ytist som ikke var s\xc3\xa5 talentfull som forventet. Han spilte for Baltimore Philharmonic Orchestra, og det er antatt at Lecter drepte ham for hans mangel p\xc3\xa5 talent som \xc3\xb8dela konsertene til orkesteret. Ogs\xc3\xa5 han var en pasient av Lecter. Lecter forklarte senere til Starling at \xc3\xa5rsaken til Raspails d\xc3\xb8d var at Lecter ikke orket mer av klagingen hans under deres sesjoner. Raspail ble funnet sittende i en kirkebenk uten hans brissel og bukspyttkjertel. Hans hjerte var ogs\xc3\xa5 spiddet. Det er trodd at Lecter serverte disse kroppsdelene i et matselskap han holdt for orkesterets styreledelse. Raspail hevdet overfor Lecter at han hadde drept en mann som ble funnet i Raspails leiegarasje mange \xc3\xa5r senere, men Lecter mistenkte at han pr\xc3\xb8vde \xc3\xa5 ta skylden for Jame Gumb, som senere ble involvert i Lecters liv i boken Nattsvermeren._NEWLINE_Raspails rolle i filmene er inkonsekvent. I filmversjonen av Nattsvermeren sier Lecter at Jame Gumb drepte Raspail, men i filmversjonen av Hannibal sier Clarice Starling at han ble drept av Lecter. Romanene nevner ogs\xc3\xa5 et par sm\xc3\xa5 detaljer om Lecters andre ofre. En som overlevde ble innlagt ved en privatklinikk i Denver, Colorado. Andre som blir nevnt er en jeger, en folketeller som Lecter spiser leveren til med \xc2\xab\xc3\xa5kerb\xc3\xb8nner og en stor Amarone\xc2\xbb (i filmversjonen \xc2\xaben fin Chianti\xc2\xbb). Det nevnes ogs\xc3\xa5 at han drepte en Princeton-student. FBI fors\xc3\xb8kte \xc3\xa5 gi Lecter sannhetsserum, men han gav dem bare en oppskrift p\xc3\xa5 en potetdipp.\n_START_SECTION_\nFangenskap\n_START_PARAGRAPH_\nLecter ble fanget i mars eller april 1975 av etterforsker Will Graham. Graham etterforsket en seriemorder i Baltimore-omr\xc3\xa5det og lette opp Lecter etter at han fant ut at han hadde behandlet et av ofrene for en jaktskade. Da han snakket med Lecter p\xc3\xa5 hans kontor, la han merke til en del antikke medisinb\xc3\xb8ker. Det f\xc3\xb8rte til at han forstod at Lecter var morderen, da det siste offeret var arrangert som s\xc3\xa5rmannen, en illustrasjon som ble brukt i mange tidlige medisinb\xc3\xb8ker. Han koblet det faktum at jakts\xc3\xa5ret som hadde ledet ham til Lecter lignet p\xc3\xa5 et av s\xc3\xa5rene i illustrasjonen og dermed inspirerte Lecter til \xc3\xa5 ta dette lengre. Graham gikk for \xc3\xa5 varsle politiet, men ble angrepet av Lecter med en kniv. Han klarte \xc3\xa5 skyte Lecter og s\xc3\xa5re ham slik at han kunne bli arrestert av politiet._NEWLINE_Retten d\xc3\xb8mte at Lecter var sinnssyk og dermed unngikk han d\xc3\xb8dsstraff. Han ble isteden innsatt ved Chesapeake State Hospital for the Criminally Insane, der Frederick Chilton var administrator. Flere av hans tidligere pasienter fors\xc3\xb8kte \xc3\xa5 f\xc3\xa5 sine mapper \xc3\xb8delagt og FBI gravde opp fire av Lecters tidligere pasienter for \xc3\xa5 etterforske deres d\xc3\xb8d. En FBI-etterforsker pensjonerte seg etter \xc3\xa5 ha v\xc3\xa6rt den f\xc3\xb8rste personen som var nede i Lecters kjeller. En av Lecters middagsgjester besvimte i retten. Mens Lecter var i fangenskap fors\xc3\xb8kte legene seg p\xc3\xa5 flere tester, men hans elektroencefalogram viste et merkelig m\xc3\xb8nster og han h\xc3\xa5net legene ved \xc3\xa5 lage origami av pr\xc3\xb8vene de gav ham. Det blir sagt at Lecter er \xc2\xabaltfor sofistikert\xc2\xbb for alle kjente pr\xc3\xb8ver._NEWLINE_Lecter var en m\xc3\xb8nsterpasient frem til 8. juli 1976. Etter \xc3\xa5 ha klaget over smerter i brystet ble han tatt med til sykestuen. Han ble sluppet fri slik at de kunne unders\xc3\xb8ke ham bedre, da angrep han en sykepleier, rev ut det ene \xc3\xb8yet, \xc3\xb8dela kjeven og beit av tungen hennes. Senere gjorde Chilton ofte et poeng av at pulsen til Lecter aldri oversteg 85 under hele angrepet. Under kampen mot vaktene gikk ogs\xc3\xa5 skulderen hans ut av ledd. Etter denne hendelsen ble Lecter meget n\xc3\xb8ye bevoktet av sykehusets vakter og fikk aldri bevege seg utenfor cellen uten tvangstr\xc3\xb8ye og munnkurv som hindret ham i \xc3\xa5 bite._NEWLINE_Under fengselsoppholdet kommer det ogs\xc3\xa5 tydelig frem at Chilton og Lecter ikke har mye til overs for hverandre. Chiltons status som psykolog, hans middelm\xc3\xa5dighet, og hans syn p\xc3\xa5 seg selv som en viktig person forn\xc3\xa6rmet Lecter, som ofte benyttet anledningen til \xc3\xa5 rakke ned p\xc3\xa5 Chilton. Han reagerte som regel med \xc3\xa5 straffe Lecter ved \xc3\xa5 frata ham b\xc3\xb8kene og toalettsetet. Som en kontrast var det en felles respekt mellom fangevokteren Barney Matthews og Lecter. De diskuterte ofte Matthews' brevkurs, og etter hvert diskuterte de ogs\xc3\xa5 Clarice Starling.\n_START_SECTION_\nFBI\n_START_PARAGRAPH_\nUnder oppholdet p\xc3\xa5 Baltimore State Hospital hjalp Lecter FBI med fire saker. Graham kom tilbake fra pensjonisttilv\xc3\xa6relsen for \xc3\xa5 dele sine tanker om \xc2\xabTannfe\xc2\xbb-saken. Da Graham stod fast, dro han til Lecter for \xc3\xa5 f\xc3\xa5 hjelp, som han hadde gjort ved to tidligere anledninger. Lecter gav Graham noen viktige ledetr\xc3\xa5der i saken, men sendte ogs\xc3\xa5 en kodet beskjed til seriemorderen i all hemmelighet. Den inneholdt Grahams adresse og en anmodning om \xc3\xa5 drepe han og hans familie. Det f\xc3\xb8rte til at morderen senere angrep Graham og familien etter \xc3\xa5 ha fingert sin egen d\xc3\xb8d. Graham overlevde, men ble knivstukket og sterkt deformert i ansiktet. Lecter skrev deretter et triumferende brev til Graham, som ble stanset og destruert av Grahams sjef og betrodde venn, Jack Crawford. Mye tyder p\xc3\xa5 at Graham fikk store emosjonelle vanskeligheter i ettertid, bla. alkohol- og ekteskapsproblemer._NEWLINE_Fem \xc3\xa5r senere sendte Crawford FBI-l\xc3\xa6rlingen Clarice Starling for \xc3\xa5 intervjue Lecter. Starling trodde i utgangspunktet at det var en del av hennes utdanning, men fikk etter hvert veldig viktig informasjon i \xc2\xabBuffalo Bill\xc2\xbb-saken. I begge disse tilfellene brukte Lecter ordspill og subtile hint for \xc3\xa5 hjelpe Graham og Starling frem til sine egne konklusjoner. _NEWLINE_Forholdet mellom Lecter og Starling var dels en fiendtlig innstilling og dels forf\xc3\xb8ring. Starling delte personlige tanker og f\xc3\xb8lelser med Lecter mot informasjon om \xc2\xabBuffalo Bill\xc2\xbb, og Lecter ble fascinert av henne. Men Lecter var ikke forn\xc3\xb8yd med Starlings psykoanalyse av ham, der hun utfordret ham til \xc3\xa5 rette sitt skarpe sinn mot seg selv, men konkluderer sp\xc3\xb8rrende med at han mest sannsynlig er redd for seg selv._NEWLINE_Jakten p\xc3\xa5 Buffalo Bill ble intensivert da han kidnappet Catherine Martin, datter av senator Ruth Martin. Lecter fortalte Chilton at han ville fortelle navnet p\xc3\xa5 Buffalo Bill, men kun personlig til senatoren. Han ble da fl\xc3\xb8yet til Memphis, Tennessee for \xc3\xa5 m\xc3\xb8te Senator Martin der han ble holdt i Shelby County Courthouse. Da han snakket med Senator Martin ga ham henne et falskt navn p\xc3\xa5 Buffalo Bill, \xc2\xabWilliam Rubin\xc2\xbb eller \xc2\xabBilly Rubin\xc2\xbb. (Bilirubin er et fargestoff som finnes i avf\xc3\xb8ring og har samme farge som Chiltons h\xc3\xa5r. I filmversjonen er navnet byttet til \xc2\xabLouis Friend\xc2\xbb, et anagram for \xc2\xabiron sulfide\xc2\xbb, ogs\xc3\xa5 kjent som \xc2\xabnarregull\xc2\xbb.)_NEWLINE_Starling bes\xc3\xb8kte Lecter senere i hans midlertidige celle, og Lecter gav henne noen siste ledetr\xc3\xa5der f\xc3\xb8r han like etter klarte \xc3\xa5 r\xc3\xb8mme. Under denne flukten drepte han to erfarne politimenn og unnslapp ved \xc3\xa5 lage en maske av den ene politimannens ansikt. Han tok p\xc3\xa5 seg politiuniformen og utgav seg for \xc3\xa5 v\xc3\xa6re kritisk skadet, slik at han ble hastet av g\xc3\xa5rde i ambulanse, mens spesialstyrker jaktet p\xc3\xa5 ham.\n_START_SECTION_\nClarice Starling\n_START_PARAGRAPH_\nLecter fjernet like etter flukten sin sjette finger p\xc3\xa5 venstre h\xc3\xa5nd. Han gjennomgikk ogs\xc3\xa5 plastikkirurgi for \xc3\xa5 endre sitt utseende. Han flyttet s\xc3\xa5 til Firenze og benyttet psevdonymet \xc2\xabDr. Fell\xc2\xbb. Hans sjarm gjorde at han fikk en stilling som museumskurator, etter at den forrige plutselig forsvant. Det viser seg senere at Lecter drepte denne mannen for \xc3\xa5 f\xc3\xa5 arbeidet._NEWLINE_Lecters identitet ble avsl\xc3\xb8rt av en italiensk etterforsker, Rinaldo Pazzi, syv \xc3\xa5r etter at Lecter r\xc3\xb8mte. Pazzi var uglesett av sine kolleger, spesielt etter hans katastrofale etterforskning av en seriemorder som fikk tilnavnet \xc2\xabIl Mostro\xc2\xbb. Pazzi s\xc3\xa5 derfor arrestasjonen av Lecter som en mulighet for gjenreising av sitt navn. Pazzi gj\xc3\xb8r etterhvert en avtale med Mason Verger som \xc3\xb8nsker hevn over Lecter. Verger \xc3\xb8nsker \xc3\xa5 fange Lecter levende slik at han kan f\xc3\xb4re ham til sine spesialtrente villsvin. I et fors\xc3\xb8k p\xc3\xa5 \xc3\xa5 fange Lecter, drepte Lecter en av Vergers menn og Pazzi. Lecter drepte Pazzi ved \xc3\xa5 kutte opp magen hans og henge ham utenfor museet med innvollene dinglende ned mot gaten._NEWLINE_Lecter beveget seg s\xc3\xa5 tilbake til USA, der han ble jaktet p\xc3\xa5 av b\xc3\xa5de Starling og Verger. Det var Vergers menn som f\xc3\xb8rst fikk tak i Lecter, men han ble befridd av Starling. Under redningsaksjonen ble Starling beskutt av Vergers menn med bed\xc3\xb8velsespiler. Lecter reddet henne ved \xc3\xa5 b\xc3\xa6re henne vekk fra villsvinene som drepte Vergers menn. Lecter overtalte s\xc3\xa5 Vergers s\xc3\xb8ster Margot til \xc3\xa5 drepe Verger. Han p\xc3\xa5tar seg senere skylden for dette mordet ved \xc3\xa5 legge igjen en beskjed p\xc3\xa5 telefonsvareren til Verger._NEWLINE_Lecter dopet s\xc3\xa5 ned Starling og fors\xc3\xb8kte \xc3\xa5 hjernevaske henne ved \xc3\xa5 bruke flere psykiatriske metoder for \xc3\xa5 f\xc3\xa5 henne til \xc3\xa5 tro at hun er Mischa. Etter flere m\xc3\xa5neder med dette, kidnappet Lecter Paul Krendler, som var en fiende av Starling i FBI, for en siste test. Lecter gjennomf\xc3\xb8rte en kranie-ektomi p\xc3\xa5 en bed\xc3\xb8vet Krendler. Mens Krendler fortsatt var i live, tilberedte Lecter deler av hans hjerne med Starling til stede. Krendler spiste ogs\xc3\xa5 deler av sin egen hjernemasse. Men Lecters plan om \xc3\xa5 hjernevaske Starling sviktet og hun nektet \xc3\xa5 sublimere sin egen personlighet til fordel for Mischa. Hun forf\xc3\xb8rte i stedet Lecter ved \xc3\xa5 vise ham sine bryster. _NEWLINE_Paret forsvant s\xc3\xa5 uten spor. Det siste som ble fortalt om paret er Lecters tidligere fangevokter, Barney Matthews, som observerer dem i Buenos Aires der det later til at de tilh\xc3\xb8rer sosietetsklassen. Livredd forlot Barney Argentina i all hast for aldri \xc3\xa5 komme tilbake. P\xc3\xa5 siste side i boken ble det fortalt at b\xc3\xa5de Lecter og Starling er i stand til \xc3\xa5 drepe n\xc3\xa5r som helst.\n_START_SECTION_\nOfre\n_START_PARAGRAPH_\nP\xc3\xa5 slutten av Hannibal vet FBI om 16 av de personene Lecter har drept. Det som er kjent er at han har minst drept 27 mennesker. Romanene etterlater usikkerhet om FBI vet at Lecter drepte Krendler eller ikke. I begynnelsen av Hannibal antydes det sterkt at Lecter drepte den forrige kuratoren p\xc3\xa5 museet i Firenze. I b\xc3\xa5de Nattsvermeren og Hannibal kommer det frem sterke indikasjoner p\xc3\xa5 at Lecter drepte Chilton etter sin r\xc3\xb8mning. Lecter drepte totalt \xc3\xa5tte mennesker i Europa f\xc3\xb8r han returnerte til USA. Han drepte ni stykker da han bodde i Baltimore-omr\xc3\xa5det, to andre overlevde, inkludert Mason Verger. Lecter fors\xc3\xb8kte ogs\xc3\xa5 \xc3\xa5 drepe Will Graham, men ogs\xc3\xa5 han overlevde. _NEWLINE_Under sitt opphold i fengsel angrep han en sykepleier og han drev I.J. Miggs, en pasient i cellen ved siden av Lecter, til selvmord etter at Miggs kastet s\xc3\xa6d p\xc3\xa5 Starling under et av hennes bes\xc3\xb8k. Under hans r\xc3\xb8mning drepte han minst fem personer, to politimenn, to (kanskje flere) ambulansepersonale, og en turist ved navnet Lloyd Wyman som Lecter drepte p\xc3\xa5 flyplassen for \xc3\xa5 ta hans identitet. Syv \xc3\xa5r senere, i romanen Hannibal, drepte Lecter en lommetyv, politetterforsker Rinaldo Pazzi og en av Mason Vergers menn. Deretter drepte han en jeger, Donald Barber, og Paul Krendler etter hans retur til USA.\n_START_SECTION_\nKjennetegn og evner\n_START_PARAGRAPH_\nI b\xc3\xb8kene blir Hannibal Lecter beskrevet som kort, men med en merkbar senete styrke og en holdning som gj\xc3\xb8r ham tilsynelatende  sterkere enn hva som er vanlig for hans alder. Han har m\xc3\xb8rker\xc3\xb8de \xc3\xb8yne og rette rader med sm\xc3\xa5 hvite tenner. En av hans \xc2\xabmest entusiastiske beundrere\xc2\xbb Francis Dolarhyde beskriver ham som et \xc2\xabm\xc3\xb8rkt portrett av en renessanseprins\xc2\xbb. I Nattsvermeren blir det beskrevet at han har viker i sitt m\xc3\xb8rke h\xc3\xa5r. Etter hans operasjoner har han annerledes h\xc3\xa5r, samt endringer p\xc3\xa5 nese og kinn. Da Barney Matthews s\xc3\xa5 Lecter og Starling sammen p\xc3\xa5 slutten av Hannibal hadde han igjen gjort sm\xc3\xa5 endringer i ansiktet sitt. Hans stemme blir beskrevet som om den har en metallisk klang._NEWLINE_Lecters venstre h\xc3\xa5nd har den ekstremt sjeldne deformasjonen polydaktyli, der han har en perfekt formet ekstra finger. Denne fingeren fikk han fjernet p\xc3\xa5 et tidspunkt etter han r\xc3\xb8mte, da det var en stor risiko for at han kunne gjenkjennes grunnet den. Denne deformasjonen nevnes ikke i Hannibal Rising eller i noen av filmene til tross for at den spiller en rolle i hans r\xc3\xb8mning fra politiet._NEWLINE_Lecter blir portrettert som ekstremt intelligent, men samtidig har han veldig primitive tvangshandlinger. Ved flere anledninger i romanene blir hans intellekt beskrevet som um\xc3\xa5lbart etter menneskelige standarder. Hans naturlige holdning er rett stillest\xc3\xa5ende og han b\xc3\xb8yer hodet til siden n\xc3\xa5r han lytter til mennesker. Lecters sanser er s\xc3\xa5 ekstreme at de kan betraktes som overnaturlige. Hans mest kjente sans er hans luktesans, han kan kjenne igjen mennesker p\xc3\xa5 lukten de avgir eller parfymen de benytter._NEWLINE_Lecter blir beskrevet som en superb kunstner og hans n\xc3\xb8yaktige gjengivelser av den menneskelige anatomien var en viktig faktor i hans s\xc3\xb8knad p\xc3\xa5 Johns Hopkins. Han er ogs\xc3\xa5 en utmerket kirurg og psykiater. Han er ogs\xc3\xa5 en briljant pianist og fekter. Hans morsm\xc3\xa5l er litauisk, og han snakker ogs\xc3\xa5 flytende italiensk, tysk, russisk, polsk, engelsk og fransk. Han kan ogs\xc3\xa5 gj\xc3\xb8re seg forst\xc3\xa5tt p\xc3\xa5 japansk._NEWLINE_Lecter organiserer minnene sine i et utarbeidet \xc2\xabminnepalass\xc2\xbb, ogs\xc3\xa5 kjent som Loci-metoden. I Hannibal beskriver Harris dette palasset detaljert. Lecter l\xc3\xa6rte dette som ung gutt av privatl\xc3\xa6reren Jakov, som beskrevet i Hannibal Rising. Lecter kan huske hele b\xc3\xb8ker og samtaler han har hatt med personer flere \xc3\xa5r etter det faktisk har funnet sted. Harris beskriver ogs\xc3\xa5 at dette palasset er et farlig sted for Lecter. Ved en anledning trekker Lecter seg tilbake til dette minnepalasset for trygghet, men blir hjems\xc3\xb8kt av traumatiske opplevelser som hans underbevissthet har lagret vilk\xc3\xa5rlig i palasset. Han har ogs\xc3\xa5 fotografisk hukommelse._NEWLINE_Hans detaljerte kunnskaper om den menneskelige anatomien og hans l\xc3\xa6rdom fra hans tante om kendo og budo, gj\xc3\xb8r at han kan drepe b\xc3\xa5de med og uten v\xc3\xa5pen.\n_START_SECTION_\nPsykologisk tilstand\n_START_PARAGRAPH_\nLecter blir flere ganger beskrevet som \xc2\xaben ren sosiopat\xc2\xbb. Men i henhold til Diagnostic and Statistical Manual of Mental Disorders viser Lecter kun to av tre symptomer som m\xc3\xa5 oppfylles for \xc3\xa5 fylle rollen som sosiopat. Harris skriver ogs\xc3\xa5 i Den r\xc3\xb8de drage at Lecter ikke passer inn i noen psykologisk profil, og leger som unders\xc3\xb8kte Lecter under hans fengselsopphold beskrev hans hjerneb\xc3\xb8lger som unormale, og viste aktiviteter som de ikke hadde sett f\xc3\xb8r. I samme bok sier ogs\xc3\xa5 Will Graham at Lecter viste de tidligste symptomene p\xc3\xa5 sosiopati, nemlig sadisme mot dyr, men dette har aldri blitt omtalt ellers i noen av b\xc3\xb8kene. Tvert imot viser Lecter hengivenhet for hesten sin og svanene som bodde ved slottet i Litauen som beskrevet i Hannibal Rising.\n_START_SECTION_\nInnflytelser\n_START_PARAGRAPH_\nHarris, som var krimjournalist f\xc3\xb8r han ble forfatter, har aldri oppgitt spesifikke innflytelser og inspirasjoner han hadde for Lecter. Men i en dokumentar om Hannibal Rising oppgir filmskaperne at Lecters f\xc3\xb8rste mord var inspirert av et mord Harris dekket som journalist. Det er ogs\xc3\xa5 antatt at kannibaler fra virkeligheten som Albert Fish og Andrei Chikatilo har v\xc3\xa6rt til inspirasjon for Harris. Han ble ogs\xc3\xa5 observert under rettssaken mot Pietro Pacciani, som var mistenkt for \xc3\xa5 v\xc3\xa6re en seriemorder som fikk tilnavnet \xc2\xabMonsteret av Firenze\xc2\xbb. _NEWLINE_Flere har ogs\xc3\xa5 p\xc3\xa5pekt en likhet mellom Lecter og Dracula. Denne sammenligningen bygger Harris p\xc3\xa5 i Hannibal Rising, der Lecter blir beskrevet som en \xc3\xb8steuropeisk greve, i likhet med Dracula. Begge benytter ogs\xc3\xa5 voldsom biting som v\xc3\xa5pen og innehar en m\xc3\xb8rk sjarm. Deler av beskrivelsene av Lecter stemmer ogs\xc3\xa5 overens med Dracula, som hans r\xc3\xb8de \xc3\xb8yne, viker i h\xc3\xa5ret og hans sterke sanser."